Trump, Biden-debat: Koronavirus-regulasies gevolg | Netwerk24
29 September 2020 22:11
Pres. Donald Trump van Amerika kan Dinsdag in sy eerste debat teen die Demokratiese presidentskandidaat, Joe Biden, te staan kom teen die taaiste uitdaging van sy presidentskap wanneer antwoorde van hom geëis sal word oor kwessies soos sy hantering van die koronaviruspandemie, die Amerikaanse ekonomie en sy eie optrede.
CNN berig Trump en Biden kom vanaand in Cleveland bymekaar vir die eerste van drie debatte.
Die twee kandidate sal ingevolge koronavirusregulasies nie bladskud nie en die gehoor word tot sowat 70 beperk; aansienlik minder as wat tydens vorige verkiesings gegeld het.
Almal wat die debat by die Case Western Reserve University bywoon, sal koronavirustoetse moet ondergaan en die voorgeskrewe veiligheidsregulasies moet volg.
Die debat duur 90 minute sonder enige advertensiepouses.
Volgens Voice of America handhaaf Biden die afgelope weke in nasionale peilings 'n voorsprong van 7 persentasiepunte bo Trump, wat dreig om van Trump slegs die derde president die afgelope vier dekades te maak wat nie vir 'n tweede termyn verkies word nie.
Na raming sal sowat 100 miljoen Amerikaners die debat volg.
Een van die besprekingspunte sal 'n berig die naweek in The New York Times wees waarvolgens Trump in 2016 en 2017 slegs $750 aan federale inkomstebelasting betaal het. Trump het die berig as fopnuus afgemaak.
Biden en sy vrou, Jill, het ure voordat die debat sou plaasvind hul eie belastingopgawes vir 2019 bekend gemaak. Dit wys hulle het byna $300 000 se belasting betaal.
Volgens Reuters sal die 74-jarige Trump sy teenstander se rekord oor kwessies soos handel, energie en belasting aggressief betwis en die hantering van sy eie belastingsake verdedig.
Biden (77) sal na verwagting Trump se hantering van die koronaviruspandemie kritiseer asook sy pogings om Obamacare, wat miljoene Amerikaners gehelp het om gesondheidsversekering te bekom, te skrap.
Volg die debat wat omstreeks 03:00 Suid-Afrikaanse tyd begin REGSTREEKS HIER.
Voorbereidings vind plaas vir die eerste presidensiële debat in die Sheila and Eric Samson Pavilion in Cleveland. Foto: AP